DA Den Europæiske Unions Tidende CE 88/560

(2004/C 88 E/0572)

SKRIFTLIG FORESPØRGSEL E-1021/04

af Paolo Bartolozzi (PPE-DE) til Kommissionen

(5. april 2004)

Om: Importerede varer i transit tilbageholdes i tolden

1. Har Kommissionen kendskab til, at der er eksempler på, at importerede varer fra ikke-EU- lande tilbageholdes i tolden (til kontrol) i op til 30 dage, når de er i transit fra en EU-lufthavn til en anden?

2. Må toldkontoret i en EU-lufthavn tilbageholde transitvarer på vej mod bestemmelseslufthavnen i så lang en periode, og hermed uden årsag udøve dobbelt kontrol, hvad der har negative konsekvenser både for den internationale samhandel og for importøren?

3. Findes der EU-bestemmelser, som fastlægger en grænse for, hvor længe transitvarer må tilbageholdes, og omfatter varer ledsaget af alle nødvendige papirer (commercial invoice og packing list) indbefattet sælgerens deklaration om, at der er tale om et originalprodukt, som ikke er forfalsket?

4. Kan den skadelidte importør, der allerede har betalt leverandøren for varen, få kompensation for det tab af indtægt, han har lidt, fordi han har ekspederet ordrerne fra sine kunder for sent?

Svar afgivet på Kommissionens vegne af Frederik Bolkestein

(30. april 2004)

Kommissionen er ikke bekendt med de problemer, som det ærede medlem omtaler. Da der ikke foreligger nærmere oplysninger, som gør det muligt at foretage en mere tilbundsgående undersøgelse af problemet, er det ikke muligt at give et konkret svar på hvert af de stillede spørgsmål. Foreligger der imidlertid en mistanke om, at der er tale om forfalskede varer, vil intensive og længerevarende undersøgelser være berettigede.

I Fællesskabets toldbestemmelser er der ikke fastsat nogen nøjagtige frister for, hvornår den kontrol, toldvæsenet foretager, skal være afsluttet. I artikel 37 i EF-toldkodeksen (1) er det fastsat, at varer, der føres ind i Fællesskabets toldområde, straks ved indførslen er undergivet toldtilsyn. De kan underkastes kontrol fra toldmyndighedernes side efter gældende bestemmelser. Varerne forbliver under tilsyn, så længe det er nødvendigt for at fastslå deres toldmæssige status, og for ikke-fællesskabsvarers vedkommende, indtil de enten skifter toldmæssig status eller indføres i frizone eller frilager eller genudføres eller tilintetgøres.

Varer, der føres ind i Fællesskabets toldområde, skal frembydes for toldvæsenet og anvises en toldmæssig bestemmelse eller anvendelse (f.eks. anbringelse under en toldprocedure såsom overgang til fri omsætning, transit eller toldoplag). I den forbindelse skal de være omfattet af en toldangivelse.

Til verificering af angivelserne kan toldmyndighederne i henhold til artikel 68 i nævnte kodeks foretage:

a) en dokumentkontrol, som omfatter selve angivelsen og de vedlagte dokumenter; toldmyndighederne kan i rimeligt omfang kræve, at klarereren fremlægger andre dokumenter, for at de kan verificere, at oplysningerne på angivelsen er rigtige

b) en undersøgelse af varerne, eventuelt ledsaget af en prøveudtagning med henblik på analyse eller dybtgående kontrol.

I kodeksens artikel 73 er det i den forbindelse fastsat, at når betingelserne for henførsel under den pågældende procedure er opfyldt, og der ikke gælder forbud eller begrænsninger for varerne, frigiver toldmyndighederne varerne, så snart oplysningerne i angivelsen er blevet verificeret eller godtaget uden verifikation. Det samme gælder, hvis verifikationen ikke kan afsluttes inden for rimelige frister, og hvis varernes tilstedeværelse ikke længere er påkrævet af hensyn til verifikationen.

Fællesskabets toldlovgivning indeholder ingen bestemmelser om erstatningspligt i tilfælde af forsinket frigivelse.

(1) Rådets forordning (EØF) nr. 2913/92 af 12. oktober 1992 om indførelse af en EF-toldkodeks, EFT L 302 af 19.10.1992 — Forordningen er senest ændret ved tiltrædelsesakten af 2003.